聽照曠塵外琴
作者：李處權
朝代：宋

paragraphs: 老全冰玉姿，不受一滓塵。
彈琴看飛鴻，自是千載人。
幽蘭寫國香，白雪迴陽春。
邈視嵇阮流，不肯加冠巾。
絲桐得心法，二子入室親。
高山與流水，領略難具陳。
前年出闗意，浩蕩誰能馴。
跌足兵火圍，所遇多苦辛。
卻來湖上寺，翳拂坐石門。
頗有名勝士，宛然交道存。
寄書亦及我，匪但通寒温。
問我能來無，媿負匏瓜身。
翩然如野鶴，接羽凌秋旻。
過我晉陵郡，促軫風露新。
諧和下鸞鳳，幽怨出鬼神。
老全殆不沒，千古名知津。
漂流更喪亂，我生乃不辰。
見子顔色開，慰我羈旅魂。
我心亦清苦，久願丘壑鄰。
何時舟載月，一弄秋江濵。